text: Op die wijse. Mishouwet soo is den name mijn.
  Och wilt aenmercken ghy weldighe herten
  V crancke natuere die sterffelijck is
  En doet ghys niet het sal v smerten
  Als die doot comt die vreeselijck is
  Hierom soo wilt v sproyen
  Die werelt te verfoyen
  Ick leert v als die wijse doet
  Wat batet dat ick steruen moet.
  Steruen so moeten wy arm en rijcke
  Wat willen wy ons vermeten dan?
  Die pijne der hellen sal dueren eewelijcke
  Hy is wijs diet bevroeden can
  Want dansen ende springhen
  Het sijn al verganckelijcke dinghen
  Die doot neemt ons het leuen soet.wat batet.
  Bereyt v huys in corter stonden
  Oft die doot sal v den wech ondergaen
  Och wee den ghenen die dan steruen in sonden
  Die sullen dan loon naer hun werck ontfaen
  Als die ooghen sullen keeren
  Ende v therte sal faelgeren
  Waer blijft dan tgheselschap en daertsche goet
  Wat batet al als ick steruen moet
  Al sijt ghy beswaert met fantasie
  Al sijdy nv beureest al voor de doot
  Wilt ghy voordaen nv vromelijck strijen
  
  Godt sal v helpen wt alder noot
  Aldus leert die werelt haten
  Ende wilt die sonden laten
  Die doot cost ons doch vlees en bloet.wat batet
  Adieu prieel vol alder wellusten
  Bedriechelijcke werelt cort solaes,
  Ick wil in Godt gaen soecken mijn ruste
  Ick moet doch eens worden der wormen aes
  Wat salt my profiteren
  Houeren ende kancketeren
  Als die doot compt snel ende onbehoet. wat batet
  Waer sijnse die pleghen te triumpheren
  Sy sijn ghepasseert men sietse nv niet
  Wat willen wy dan ghenoechte hanteren
  Alst eynde niet en is dan verdriet
  Dus laet ons gaen beghinnen
  Ons seluen te verwinnen
  Want de doot cont ras op den staende voet. wat batet
  Laet ons nv princelijck leeren steruen
  Beschreyende met tranen ons misdaet,
  Ende vreesen den Heere wy en sullen niet bederuen
  Ende dienen Godt elck in sijnen staet,
  Want waer wy ons keeren
  Schriftuere salt ons leeren
  Dz tegen die doot en is schilt noch boet.wat batet